Sony predstavuje hernú plochu blížiaceho sa titulu. Spočiatku bude dostupný len v digitálnej podobe.
Očakávaná herná akcia Dying Light sa prezentuje v ďalšom gameplay videu. To zverejnilo Sony prostredníctvom svojho YouTube kanála PlayStation Access a prináša deväťminútovú prechádzku oblasťou, ktorá je hráčovi k dispozícii pre voľný pohyb. Na zaujímavosť upozornil portál VG247.com.
Video neprezentuje príbehovú kampaň, ktorá má ponúknuť cez 50 hodín hrania. Namiesto toho sa sústredí na herné techniky a bohatosť prostredia. Hráči sa tak môžu pozrieť na cestu z najseverovýchodnejšieho bodu mapy až po tajomný tunel umiestnený na juhozápade.
Parkour a vojna s nemŕtvymi
Hlavná postava titulu od poľského štúdia Techland disponuje obdivuhodnými fyzickými schopnosťami, vďaka ktorým sa hráč dostane takmer cez akúkoľvek prekážku. Beh cez mesto po strechách budov tak nebude predstavovať najmenší problém.
V online móde sa hráči budú môcť vžiť do kože jedného zo zombíkov. K dispozícii im bude extrémne rýchly a silný "Night Hunter", na čo vývojári upozornili už pred pár mesiacmi. Dostupný však bude len pre tých, ktorí si hru predobjednajú. Vylúčené však nie je ani neskoršie sprístupnenie, napríklad formou plateného DLC balíka.
Hernú náplň si zvedavci môžu už nejaký čas vyskúšať aj v prehliadači. Vďaka interaktívnemu YouTube videu tak môžu na vlastnej koži zistiť, ako by obstáli v meste plnom "nemŕtvych".
V obchodoch čoskoro, na internete ešte skôr
Vydanie hry Dying Light sa malo pôvodne uskutočniť už v minulom roku. Po jeho odložení na februárový termín však prišlo upresnenie. Je tak známe, že tento post-apokalyptický titul sa k hráčom dostane už 27. januára.
Hra vychádza na platformách PC, PS4 a Xbox One. Verzia pre PS3 a Xbox 360 bola nakoniec zrušená z dôvodu nedostatočného výkonu staršej generácie konzol.
Problémy zaznamenali aj dodávky fyzických kópií Dying Light, ktoré budú spočiatku dostupné v obchodoch len na severoamerickom trhu. Zvyšok sveta si bude musieť počkať bližšie nešpecifikovaný čas. Za komplikáciami stojí dlhšia dodacia lehota v postihnutých oblastiach.
Ako však upozornil magazín Gamespot, bez ohľadu na zdržanie dodávok fyzických kópií si hráči budú môcť titul zakúpiť v digitálnej podobe.